Vitorie in Bosnie e vitorie a Triest. L’Udin al siere inte maniere miôr la pratiche dal preliminâr di Europa League.Une setemane indaûr la scuadre blancje e nere e veve puartât a cjase un bon 3-1, intant che nossere a Triest e à fat ce che al coventave par lâ indenant inte competizion europeane.
La partide si vierç cul Udin che al impon daurman il so zûc e la sô superioritât tecniche e tatiche. Dopo nûf minûts al rive il gol di Di Natale, che al bute dentri une bale ben zuiade di Muriel. Vie par dut il prin timp la scuadre furlane e fâs zirâ il balon e e fâs zûc e moviment. Soredut cun Di Natale, cun Muriel, cun Gabriel Silva e cun Basta, la scuadre di Guidolin e mostre cualitât e cuantitât, forme e sostance. L’Udin al manten il control de operazions, cn dut dal cjaldonon che al è fastidiôs par cui che al cjale e ancjemò di plui par cui che al zuie e che al côr: si fâs avonde pericolôs des bandis dal puartîr bosgnac, salvât de travierse suntune punizion di Di Natale al minût 37, e no met i aversaris in condizions di fâsi viodi des bandis di Kelava.
E somee une partide di alenament, cul ritmi che al cale tal secont timp, sot dal sburt dal cjalt, cul Siroki che al mostre di no jessi in stât di ribaltâ la situazion e cul Udin che al gjestìs la situazion.
A vot minûts de fin il golon di Lazzari, cuntun tîr di passe cincuante metris, al torne a vierzi la strade pe puarte dal Siroki. A van daûr dal so esempli Basta, il miôr dal Udin adun cun Di Natale, e il zovin boem Vydra. Un bon inizi di stagjon, un Udin plui che discret.
fur_Latn fur_Latn fur_Latn fur_Latn